b"\n_START_ARTICLE_\nKarl Friedrich Schinkel\n_START_SECTION_\nBiografia\n_START_PARAGRAPH_\nVa perdre el seu pare en l'incendi de Neuruppin quan nom\xc3\xa9s tenia sis anys. Ja de molt jove va mostrar un talent art\xc3\xadstic polifac\xc3\xa8tic: m\xc3\xbasica, dibuix i teatre. Entre 1772 i 1800 va ser alumne, a Berl\xc3\xadn, de David Gilly i del seu fill Friedrich Gilly amb qui van compartir una profunda amistat. Al retorn a Berl\xc3\xadn despr\xc3\xa9s del seu primer viatge a It\xc3\xa0lia el 1805, comen\xc3\xa7\xc3\xa0 treballant com a pintor. El 1810, durant una exposici\xc3\xb3 d'art a Berl\xc3\xadn en veure el quadre Der M\xc3\xb6nch am Meer (El monjo al mar) de Caspar David Friedrich va pensar que ell, com a pintor, mai podria realitzar una obra mestra semblant, per aix\xc3\xb2 va decidir tornar a l'arquitectura._NEWLINE_Despr\xc3\xa9s de la derrota de Napole\xc3\xb3, Schinkel va esdevenir supervisor de la K\xc3\xb6nigliche Oberbaudeputation (Comissi\xc3\xb3 superior reial de la Construcci\xc3\xb3), on era responsable, no sols de la reforma de l'encara provinciana ciutat de Berl\xc3\xadn per a convertir-la en capital de Pr\xc3\xbassia, sin\xc3\xb3 tamb\xc3\xa9 per a supervisar els projectes als territoris pels quals Pr\xc3\xbassia s'havia expandit: Ren\xc3\xa0nia a l'oest i K\xc3\xb6nigsberg a l'est. Tenia la missi\xc3\xb3 de supervisar \xc2\xabels aspectes est\xc3\xa8tics i art\xc3\xadstics\xc2\xbb dels edificis._NEWLINE_Schinkel \xc3\xa9s m\xc3\xa9s conegut pels seus treballs te\xc3\xb2rics i els seus dibuixos d'arquitectura que per la seva obra relativament escassa, ja que molt pocs dels seus plans van arribar a ser realitzats. \xc3\x89s possible que els seus m\xc3\xa8rits s'aprecien millor en els seus dissenys no executats per a la transformaci\xc3\xb3 de l'Acr\xc3\xb2poli d'Atenes en un palau pel nou Regne de Gr\xc3\xa8cia o pel mai realitzat palau d'Orianda en la pen\xc3\xadnsula de Crimea. Aquests i altres dissenys van ser recopilats al seu Sammlung architektonischer Entw\xc3\xbcrfe (Col\xc2\xb7lecci\xc3\xb3 de projectes arquitect\xc3\xb2nics) (1820-37)._NEWLINE_Schinkel va dissenyar la medalla de Pr\xc3\xbassia i posteriorment d'Alemanya, la coneguda Creu de Ferro."